A BIZOTTSÁG HATÁROZATA
(2006. július 14.)
a romániai Newcastle-betegség (baromfipestis) elleni védekezési intézkedésekről szóló 2006/264/EK határozat módosításáról
(az értesítés a C(2006) 3167. számú dokumentummal történt)
(EGT vonatkozású szöveg)
(2006/501/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és a 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (7) bekezdésére,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (6) bekezdésére,
mivel:
(1)
A Newcastle-betegség (baromfipestis) erősen ragályos, vírusos baromfi- és madárbetegség, és fennáll annak a veszélye, hogy a kórokozó a nemzetközi kereskedelmen keresztül megjelenhet az élő baromfiban és a baromfitermékekben.
(2)
A Newcastle-betegség Romániában való kitörését követően elfogadták a romániai Newcastle-betegség (baromfipestis) elleni védekezési intézkedésekről szóló, 2006. március 27-i 2006/264/EK bizottsági határozatot (3). A határozat értelmében a tagállamoknak fel kell függeszteniük az élő baromfi, a laposmellű futómadár, a tenyésztett és vadon élő vadszárnyas, valamint e fajok keltetőtojásainak, friss húsának és húskészítményeinek és az e fajokból készült húsipari termékeknek a Románia egyes részeiről történő behozatalát.
(3)
Románia tájékoztatta a Bizottságot a Newcastle-betegségnek Sălaj megyében való kitöréséről, amely Románia területének olyan része, ahonnan a Közösségbe történő behozatalt még nem függesztették fel. Ezért ezt a megyét fel kell venni a 2006/264/EK határozat mellékletében szereplő megyék listájára.
(4)
Tekintettel a Newcastle-betegséggel kapcsolatos jelenlegi romániai járványhelyzetre, a 2006/264/EK határozatban előírt intézkedéseket meg kell hosszabbítani.
(5)
A 2006/264/EK határozatot ezért ennek megfelelően módosítani kell.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2006/264/EK határozat a következőképpen módosul:
1.
Az 5. cikkben a „2006. július 31.” időpont helyébe a „2006. december 31.” időpont lép.
2.
A melléklet helyébe az e határozat mellékletében megállapított szöveg lép.
2. cikk
A tagállamok haladéktalanul meghozzák és kihirdetik az e határozat betartásához szükséges intézkedéseket. Erről haladéktalanul tájékoztatják a Bizottságot.
3. cikk
Ennek a határozatnak a tagállamok a címzettjei.
Kelt Brüsszelben, 2006. július 14-én.